Schalk Schoombie verweef kosbedryf met skreeusnaakse speurverhaal | Maroela Media
Schalk Schoombie gesels oor sy speurverhaal ‘Rooi haring’. Foto: NB-uitgewers.
“Ek is die sondebok. Ek het dit gedoen.”
Só begin Schalk Schoombie se Rooi haring, ŉ skreeusnaakse speurverhaal wat in die plaaslike restaurantbedryf afspeel.
In dié vlymskerp roman met verskeie kinkels word ŉ vooraanstaande glanskok, Hartman Swiegers, vermoor tydens die openingsaand van sy nuwe, eksklusiewe restaurant in Pretoria. Sy bevrore liggaam word in ŉ vrieskas gevind met twee opgerolde harings as die enigste leidrade.
Greta Burger, ŉ kos-blogger, stel haarself as speurder aan in die moord en laat haar deur haar intuïsie, oftewel “gevoelentes” lei terwyl sy Swiegers se moord help ondersoek.
Rooi haring ontaard in ŉ dolle soektog met verskeie draaie en ompaaie wat uiteindelik tot ŉ ontknoping met ŉ angel lei.
Dit is Schoombie, wat deesdae in Alberton woon, se tweede boek. Sy debuutroman, Boomskastele, was vir die ATKV-prosaprys en die Jan Rabie- Rapportprys genomineer. Schoombie is egter ŉ ou hand as dit kom by storievertelling – hy is ŉ bekroonde dramaturg, asook kunsresensent, vryskutjoernalis en voormalige redakteur van die tydskrif De Kat.
Reeds met die skryf van sy eerste boek het Schoombie gesê dit is vir hom belangrik om ŉ boek te skryf wat ietwat ongewoon is. Hy wil tog net nie nog ŉ boek skryf wat iewers op ŉ boekrak stof vergader nie, was sy woorde.
Met Rooi haring het Schoombie die tafel behoorlik gedek in die styl van ŉ klassieke whodunit in die tradisie van Agatha Christie se pen, terwyl dit heerlik die draak steek met die wêreld wat tans heeltemal gaande is oor alles wat met kos te make het.
Luister na die onderhoud boaan hierdie berig om te hoor met watter skrywer Schalk Schoombie graag sal wil gesels. Hy vertel ook vir Esté Meyer Jansen hoekom hy ŉ speurverhaal geskryf het wat in die restaurantbedryf afspeel, en met watter skryfwerk hy tans besig is.